
הוועדה המסדרת
14/05/2015

הכנסת העשרים
נוסח לא מתוקן

מושב ראשון
<פרוטוקול מס' 12>
מישיבת הוועדה המסדרת
יום חמישי, כ"ה באייר התשע"ה (14 במאי 2015), שעה 17:30
<סדר היום:>
<רביזיה-הרכב ועדות הכנסת >
נכחו:

<חברי הוועדה:> 
זאב אלקין – היו"ר
נאוה בוקר

דוד ביטן

מיכל בירן

מירב בן ארי

יואב בן צור

מכלוף מיקי זוהר

ג'מאל זחאלקה

דב חנין

יואל חסון

אחמד טיבי

איתן כבל

מיקי לוי

ז'קי לוי

סופה לנדבר

מרב מיכאלי

אורי מקלב

יעקב מרגי

אברהם נגוסה

ניסן סלומינסקי

רחל עזריה

דניאל עטר

חמד עמאר

מאיר פרוש

נורית קורן

מיקי רוזנטל

יפעת שאשא ביטון

עפר שלח

איילת שקד

ענת ברקו

יוסי יונה

חיים ילין

רועי פולקמן

יואב קיש

מיכל רוזין

<מוזמנים:> 
מזכירת הכנסת ירדנה מלר-הורוביץ

<ייעוץ משפטי: >
ארבל אסטרחן

<מנהל/ת הוועדה:>
אתי בן-יוסף

<רישום פרלמנטרי:>
רמי בן שמעון

<רביזיה-הרכב ועדות הכנסת>
<היו"ר זאב אלקין:>
חברים, ערב טוב. אנחנו בדיון על הרביזיה. חבר הכנסת חמד עמאר מוזמן לנמק את הרביזיה ב-3 דקות. חמד, 3 דקות.

<חמד עמאר:>
עברתי על הרשימה אחד-אחד: סיעות יותר גדולות מישראל ביתנו לא קיבלו 2 מקומות בוועדת הקליטה. אני חושב שכבוד גדול לנו, ישראל ביתנו, לקבל 2 מקומות בוועדת הקליטה.
<קריאות:>
לא שומעים, לא שומעים.
<חמד עמאר:>
אני אומר שכבוד גדול לנו לקבל 2 מקומות בוועדת הקליטה, אבל כשזה הולך כתיוג וכמעשה מכוון לתת לנו 2 מקומות בוועדת הקליטה, את זה אנחנו כבר לא יכולים לקבל. לכן אני מבקש מיושב-ראש הוועדה המסדרת, שיהיה שר הקליטה עוד מעט – זה מה שאנחנו שומעים עד עכשיו - - -
<היו"ר זאב אלקין:>
היות והדיון הזה לא מולך, לא ננהל אותו פה.

<חמד עמאר:>
זה מה שאנחנו שומעים עד עכשיו. זה מה שאנחנו מבקשים: יש הרבה ועדות חשובות בכנסת, בוועדת הקליטה יש להו נציג, אנחנו מוכנים לקבל נציג שם שייצג אותנו בכבוד, שרת הקליטה הייתה מהסיעה שלנו ומילאה את התפקיד בצורה הכי טובה שיש.

<היו"ר זאב אלקין:>
הייתה שרה מצוינת.

<חמד עמאר:>
מצוינת. אנחנו לא נמצאים בוועדת הפנים, בוועדת הכלכלה אנחנו לא נמצאים, בוועדת העבודה והרווחה, שאנחנו רואים חשיבות רבה שניקח בה חלק על מנת שנוכל לתרום. ביקשנו את הרביזיה כדי לבדוק את הנושא, להיכנס לעומק הנושא הזה ולנסות להכניס אותנו לאחת משלושת הוועדות האלה.

<היו"ר זאב אלקין:>
בסדר גמור. הייתי מאוד שמח לעשות את זה. אתה יודע מה מערכת היחסים שלי עם סיעתכם. דווקא תמיד הותקפתי על יחס מועדף לסיעת ישראל ביתנו במשך 6 שנים. עכשיו, הדרך היחידה לעשות את זה היא - - -

<ז'קי לוי:>
תכנסו לקואליציה.

<היו"ר זאב אלקין:>
לא. זה הפתרון הכי פשוט כי אז – חברי מסיעת הליכוד אומרים את זה בחדווה, הם לא יודעים שהמשמעות של זה היא שאז נוריד קצת מקומות מהליכוד וניתן לכם כי זה יהיה על חשבון מקומות בקואליציה.
<יואב קיש:>
אנחנו מוכנים לטובת המטרה החשובה הזו.

<היו"ר זאב אלקין:>
אבל נעשה את זה בשמחה וברצון אם תצטרפו לשורות האלה. כל עוד שאתם בשורות האופוזיציה ואי אפשר לשנות את המאזנים בין קואליציה לאופוזיציה, ההחלפות האלה צריכות להיות בין סיעות האופוזיציה. אם צריך תיווך – תמיד נשמח לתווך, אבל אתם גם יודעים לדבר ישירות.
גם אם אנחנו מאשרים כרגע את המטריצה הסופית, זה ברור שאפשר לעשות בה שינויים והחלפות וזה תמיד קרה, תמיד היו לאחר האישור הסופי כל מיני החלפות כאלה. אני מאוד בעד שיימצא פתרון שיאפשר לכם להיות נוכחים.

<איתן כבל:>
תודה, אדוני היושב-ראש.

<היו"ר זאב אלקין:>
אבל צריך למצוא סיעה באופוזיציה שתהיה מוכנה, באותן ועדות שהזכרת או אחרות - -

<מיקי לוי:>
הנה, העבודה אולי.

<היו"ר זאב אלקין:>
- - להגיד: אני מוותר פה ומקבל אחד בקליטה בנוסף, לצורך העניין.

<מיקי לוי:>
תהיו לארג'ים.

<היו"ר זאב אלקין:>
אני לא חושב שאפשר למצות את זה פה בזמן הרביזיה, לכן אין לנו ברירה אלא להצביע על הרביזיה ולאשר את הרשימה.

<איתן כבל:>
ברשותך, אני רוצה לומר משפט.

<היו"ר זאב אלקין:>
שנייה. אני קורא לסיעות האופוזיציה באמת לנסות לבוא בדברים אתכם ולנסות לראות מה הפתרון. ברגע שהוא יימצא, או שזה יהיה על המקום או שאם צריך לתקן – לתקן אפשר אחר כך בהחלטה אם של ועדה מסדרת או של ועדת הכנסת, בוודאי נשתף עם זה פעולה באופן מלא ובאופן מידי ברגע שנדע שיש פתרון.

אם לא יימצא פתרון, אני מציע לחשוב על עוד כל מיני פטנטים. יש כל מיני פטנטים, למשל, אנחנו מול כל מיני סיעות התחייבנו על מקומנו לממלאי מקום. יש כל מיני פתרונות. ברגע שיתקיים השיח הזה ויגובשו הפתרונות בוודאי אפשר להוסיף אותם או לשנות.
<איתן כבל:>
אדוני היושב-ראש, אני אומר את זה גם לחברי מישראל ביתנו, השלב הראשון הוא שכל סיעה תראה מה עומד בפניה, מה הדרישות בתוך הבית שלה. אני בטוח שבסך הכול יהיה אפשר להגיע, בוודאי אם נהיה אופוזיציה מאוחדת ולוחמת, להמון הבנות והמון הסכמות.

<ז'קי לוי:>
 - - - קואליציה - - -

<איתן כבל:>
אני אומר את זה, יש לנו אינטרס, לכולם. 

<חמד עמאר:>
לפחות תעשו - - -

<איתן כבל:>
אני אומר את זה, חמד, שזה כמו שאם תכנס לקואליציה, פתאום תראה כמה יש מקום שם. החיים, אתה יודע, זה עניין של הסתכלות.

<ז'קי לוי:>
הוא דוחף אותך לקואליציה.

<איתן כבל:>
לא, אני דוחף אף אחד, ואת חמד עמאר גם עשרה לא יכולים לדחוף – הוא מספיק חזק. אני אומר את זה ממקום אחר. כל סיעה כבר חזרה ביתה, ספרה לחברים שלה מה עומד בפניה, ועכשיו לפרוץ את המסגרת, כשלפני שעתיים התקשרו אלי ואמרו לי: לא הגענו ואנחנו לא בהבנות – זה לא ילך.

אני מתחייב שננסה בתוכנו אחר כך, כל סיעות האופוזיציה, להתיישב ולראות מה עושים. גם, כמו שאמרתי, נביא לוועדת הכנסת שתקום את הסיפור של ממלאי המקום לוועדות, שהוא כלי שצריך להשתמש בו גם כן. תודה.

<היו"ר זאב אלקין:>
תודה רבה.

<דב חנין:>
צריך לשקול - - -

<היו"ר זאב אלקין:>
אני מביא להצבעה את הרביזיה. מי בעד הרביזיה? מיכל, את גם בעד הרביזיה?

<מיכל רוזין:>
לא, לא - - -

<איתן כבל:>
מיכל, את יודעת מה קורה אם תהי עכשיו בעד הרביזיה.

<מיכל רוזין:>
לא, לא - - -

<איתן כבל:>
יהיה לנו יותר קל, מיכל.

<היו"ר זאב אלקין:>
2 בעד הרביזיה. מי נגד הרביזיה? אנחנו מצביעים ידנית.

הצבעה

בעד הרביזיה – מיעוט
נגד – רוב
הרביזיה של חבר הכנסת חמד עמאר לא נתקבלה.

<היו"ר זאב אלקין:>
רוב מוחלט. הרביזיה לא התקבלה.
<קריאה:>
ב-19:00 נפגשים במליאה?

<היו"ר זאב אלקין:>
נכון לעכשיו. זה מה שביקש היושב-ראש. מזכירות ועדת הכנסת העתידית, כרגע של הוועדה המסדרת, מבקשת מהמפלגות – זה לא היום, אלה שיודעים היום, שיהיה היום. ואלה שצריכים עוד זמן, ייקחו זמן – להתחיל בהקדם להעביר את השמות לאיוש המשבצות כי בסופו של דבר, כשמקימים ועדות במליאה, מקימים על כל השמות, על בסיס שמי.

<איתן כבל:>
זה נכון שיש חברי ליכוד שהתאדו בלי להגיע לנקודת רתיחה?

<היו"ר זאב אלקין:>
בדרך כלל זה הפוך: בדרך כלל מגיעים לנקודת הרתיחה ואז יש כאלה שמתאיידים ויש כאלה שלא.

<איתן כבל:>
אבל פה לא, לא. אבל פה הוא מקבל.

<היו"ר זאב אלקין:>
טוב, תודה רבה. הישיבה נעולה.

<הישיבה ננעלה בשעה 14:45.>
